## Odluka o gratskim porezima i o prirezu na porez na dohodakgrada Karlovca

### NN 13/1994 (25.2.1994.), Odluka o gratskim porezima i o prirezu na porez na dohodakgrada Karlovca

# GRADSKO VIJEĆE GRADA KARLOVCA

Gradsko vijeće Grada Karlovca temeljem članka 30. i 46.
Zakona o financiranju jedinica lokalne samouprave i uprave ("Narodne
novine", br.117/93) i članka 29. Statutarne Odluke o privremenom
ustrojstvu tijela grada Karlovca ("Glasnik grada Karlovca" 3/93),
Gradsko vijeće Grada Karlovca na 8. sjednici održanoj 18. veljače
1994. godine, donijelo je

## ODLUKU

### O GRADSKIM POREZIMA I O PRIREZU NA POREZ NA DOHODAK

I. OPĆA ODREDBA

Članak 1.

Ovom se odlukom utvrđuju stope, visina, te način obračuna
i plaćanja gradskih poreza i prireza na porez na dohodak što su vlastiti
izvori prihoda Grada Karlovca (u daljnjem tekstu: Grad).

II. VRSTA POREZA

Članak 2.

Gradu pripadaju slijedeći porezi:

a) gradski porezi

1. porez na potrošnju

2. porez na kuće za odmor

3. porez na reklame

4. porez na tvrtku odnosno naziv

b) prirez na porez na dohodak

Članak 3.

Kod poreza na potrošnju poreza na kuće za odmor, poreza na reklame
i poreza na tvrtku, odnosno naziv, ovom odlukom utvrđuju se stope i
visina poreza te način obračuna i plaćanja.

III. POREZ NA POTROŠNJU

Članak 4.

Porez na potrošnju alkoholnih i bezalkoholnih pića i piva plaća
se po stopi 3%.

Članak 5.

Osnovica poreza na potrošnju iz članka 8. ove odluke jest prodajna
cijena pića po kojoj se pića prodaju u ugostiteljskim objektima
bez poreza na promet ugostiteljskih i turističkih usluga.

Članak 6.

Porez na potrošnju alkoholnih i bezalkoholnih pića i piva obveznik
poreza obračunava i plaća u roku 5 dana po isteku tjedna na
način propisan Zakonom o porezu na promet proizvoda i usluga.

Obračunani porez iskazuje se u evidencijama propisanim za obračun
poreza na promet proizvoda i usluga.

IV. POREZ NA KUĆE ZA ODMOR

Članak 7.

Porez na kuće za odmor plaća se u dinarskoj protuvrijednosti
3 DEM po četvornom metru korisne površine kuće za odmor.

V. POREZ NA REKLAME

Članak 8.

Porez na reklame plaća se, godišnje u dinarskoj protuvrijednosti:

- na svaku istaknutu reklamu veličine do 1m2 100 DEM

- na svaku istaknutu reklamu veću od 1m2 200 DEM.

Članak 9.

Podatke o mjestu gdje se ističe reklama, dimenzijama istaknute
reklame, broju istaknutih reklama i o promjenama pri isticanju reklama
obveznici poreza na reklame dužni su dostaviti tijelu za financijske poslove
Grada do 31. ožujka u godini za koju se utvrđuje porez, odnosno u roku
15 dana od dana primjene istaknute reklame.

Članak 10.

Ako se reklama istakne tijekom godine plaća se srazmjerni dio
poreza na reklamu propisan člankom 12. ove odluke.

Članak 11.

Tijelo Grada, nadležno za izdavanje odobrenja za postavljanje reklama,
dužno je tijelu za financijske poslove Grada dostaviti primjerak rješenja
o odobrenju za postavljanje reklame u roku 15 dana od dana izdavanja rješenja.

VI. POREZ NA TVRTKU, ODNOSNO NAZIV

Članak 12.

Porez na tvrtku, odnosno naziv, plaćaju, godišnje, pravne i fizičke
osobe koje su obveznici poreza na dobiti ili poreza na dohodak u dinarskim
protuvrijednostima što su iskazani u DEM.

1.Pravne osobe s područja industrije,poljoprivrede,šumarstva,
graditeljstva i prometa 90 DEM

2.Pravne osobe koje obavljaju promet roba i usluga s područja
trgovine:

a) za reklamu,propagandu,oglašavanje,marketing i dekoraciju,trgovačka
poduzeća,robne kuće,predstavništva inozemnih i domaćih
tvrtki,poduzeća za kontrolu kvalitete i kvanitete roba,poduzeća
za promet otpacima,poduzeća koja obavljaju promet roba i usluga s
inozemstvom i poslovna udruženja 130 DEM

b) za promet prehrambenim proizvodima i poduzeća koja trgovačku
djelatnost obavljaju u kioscima,boksovima,paviljonima i pokretnim prodavaonicama
85 DEM

3.Pravne osobe s područja ugostiteljstva i turizma:

a) ugostiteljska poduzeća za svaku poslovnu jedinicu (restorane,gostionice,barove,bufete,
kavane,krčme,konobe i druge objekte u koji- ma se toče alkoholna
pića,igračnice,auto- mat-klubove i hotele) 130 DEM

b) turistička poduzeća 85 DEM

c) prenoćišta,ugostiteljske jedinice otvorenog tipa pri pravnim
osobama ako se u njima toče alkoholna pića,mliječni
i dijetalni restorani,te restorani sa samoposluživanjem 45 DEM

4.Pravne osobe koje obavljaju obrtničku djelatnost 130 DEM

5.Fizičke osobe koje obavljaju samostalne djelatnosti:

- samostalni ugostitelji,trgovačke i zabavne radnje 130 DEM

- proizvodne i uslužne djelatnosti 85 DEM

- drugi 85 DEM

6.Poduzeća stambene i komunalne djelatnosti 85 DEM

7.Pravne osobe s područja financija i osigura- nja,osim Narodne
banke Hrvatske i Zavoda za platni promet 130 DEM

8.Stovarišta i skladišta svih pravnih osoba 130 DEM

9. Druge pravne osobe 85 DEM

Ako je na istom objektu istaknuto više tvrtki, odnosno naziva iste pravne
i fizičke osobe, plaća se samo jedan spomenuti iznos poreza.
Ako postoji više vlasnika obrtničke radnje ili poduzeća plaća
se samo jedan porez. Poslovne jedinice u sastavu pravne i fizičke
osobe (prodavaonice, pogoni i radionice) plaćaju 50% propisanog poreza
na tvrtku, odnosno naziv, ako stavkom 1. ovog članka nije odredeno
drukčije.

VII. PRIREZ NA POREZ NA DOHODAK

Članak 13.

Prirez na porez na dohodak plaća se na području Grada Karlovca
prema Zakonu o porezu na dohodak. Pravilniku o načinu obračunavania
i plaćanja poreza na dohodak od nesamostalnog rada (plaća i
mirovina) i prema ovoj Odluci.

Članak 14.

Prirez na porez na dohodak plaća se na porez na dohodak od nesamostalnog
rada, porez na dohodak od samostalne djelatnosti i porez na dohodak od
imovine i imovinskih prava.

Članak 15.

Prirez na porez na dohodak od nesamostalnog rada plaća se na porez:

- iz plaća radnog odnosa u skladu s propisima o radu

- na mirovine i druge dohotke iz ranijeg radnog odnosa bez obzira da
li ga uplaćuje poslodavac ili druga pravna osoba,

- na primitke po osnovi naknada, potpora i nagrada iznad najnižih iznosa
utvrđenih općim kolektivnim ugovorom,

- iz plaća iz radnog odnosa što ih isplati druga osoba.

- iz svih drugih primitaka po osnovi rada i u svezi s radom,

- na premije osiguranja, što ih pravne i fizičke osobe plaćaju
za svoje radnike i druge osobe po osnovi osiguranja života, iznad minimalne
plaće,

- na plaće poduzetnika (poduzetnićka plaća) koje ulaze
u rashod pri utvrđivanju poreza na dohodak, odnosno poreza na dobit,

- na dohodak od nesamostalnog rada kojim se smatraju i druga primanja
koja se umjesto u novcu nadoknađuju u stvarima ili u drugom obliku,
koja imaju novčanu vrijednost kao što su korištenje zgrada, plovnih
objekata i automobila u vlasništvu poduzetnika, nadoknađivanje najamnine
za stanovanjem, povoljnije kamate pri odobravanju kredita i drugo. Prirez
na porez na dohodak plaćaju i fizičke osobe koje povremeno
i privremeno na temelju ugovora o radu ili ugovora o djelu obavljaju određene
usluge pravnim i fizičkim osobama ako nisu s njima u radnom odnosu.

Članak 16.

Prirez na porez na dohodak od samostalne djelatnosti plaća se
na porez na dohodak od obrta i slobodnih zanimanja, na porez na dohodak
od poljoprivrede i šumarstva i drugih djelatnosti čiji je trajni
cilj ostvarivanje dohotka, te na porez na dohodak od autorskih prava, patenata
i znakova razlikovanja (u daljnjem tekstu: autorska prava).

Članak 17.

Prirez na porez na dohodak od imovine i imovinskih prava plaća
se na porez:

- na dohodak od imovine i imovinskih prava ostvaren izdavanjem u zakup,
odnosno najam nekretnina i pokretnih stvari,

- na dohodak što ga ostvari nositelj imovinskog autorskog prava i prava
industrijskog vlasništva,

- na dohodak što ga fizička osoba ostvari od otuđenja nekretnina
i imovinskih prava unutar roka od tri godine od dana nabave.

Članak 18.

Obveznik prireza na porez na dohodak je fizička osoba koja ostvaruje
dohodak u Republici Hrvatskoj, a obveznik je poreza na dohodak prema Zakonu
o porezu na dohodak. Prirez na porez na dohodak plaća se prema prebivalištu
obveznika.

Članak 19.

Osnovica prireza na porez na dohodak je porez na dohodak utvrđen
prema Zakonu o porezu na dohodak.

Članak 20.

Prirez na porez na dohodak utvrđuje se za kalendarsku godinu, odnosno
za kraće razdoblje vezano uz ostvarenje dohotka i oporezivanje tog
dohotka u toj godini.

Članak 21.

Prirez na porez na dohodak ne plaća se na primanja koja se ne
smatraju dohotkom, koja su oslobođena od plaćanja poreza na dohodak
prema Zakonu o porezu na dohodak.

Članak 22.

Prirez na dohodak se uvodi primjenom koeficijenata prireza 1,30 na udio
poreza na dohodak što pripada Gradu Karlovcu. Primjenom koeficijenta iz
stavka 1., prirez na porez na dohodak plaća se po stopi od 7.5%.

Članak 23.

Predujam prireza na porez na dohodak od nesamostalnog rada obračunava
i uplaćuje isplatitelj pri svakoj isplati dohotka i obračunu
poreza na dohodak, odnosno obveznik poreza na dohodak na način i
u rokovima propisanim Zakonom o porezu na dohodak i Pravilnikom o načinu
obračunavanja i plaćanja poreza na dohodak od nesamostalnog
rada.

Članak 24.

Fizičke osobe, obveznici poreza na dohodak od nesamostalnog rada
koje dohodak ostvaruju neposredno iz inozemstva i fizičke osobe
zaposlene u diplomatskom odnosno konzularnom predstavništvu strane države,
međunarodnoj organizaciji ili kod predstavništva ili organizacije koja
na teritoriju Republike Hrvatske ima diplomatski imunitet, te strane organizacije
koje ne uživaju diplomatski imunitet u Republici Hrvatskoj za zaposlene
građane i strane državljane, predujam prireza na porez na dohodak obračunavaju
i plaćaju u roku sedam dana od dana primitka dohotka, prema odredbama
Zakona o porezu na dohodak.

Članak 25.

Podaci o obračunatom i uplaćenom prirezu na porez na dohodak
na plaće, mirovine i druge dohotke od nesamostalnog rada unose se
u karticu poreza na dohodak od nesamostalnog rada.

Članak 26.

Prirez na porez na dohodak od nesamostalnog rada uplaćuje se u
korist Proračuna Grada.

Članak 27.

Predujam prireza na porez na dohodak od samostalne djelatnosti, odnosno
na dohodak od obrta i slobodnih zanimanja i drugih djelatnosti čiji
je trajni cilj ostvarivanje dohotka, obračunava i uplaćuje
obveznik poreza na dohodak na porez što ga plaća mjesečno
i to do posljednjeg dana za tekući mjesec, prema Zakonu o porezu
na dohodak. Prirez na porez na dohodak od autorskih prava obračunava
i uplaćuje isplatitelj dohotka od autorskih prava pri svakoj pojedinačnoj
isplati, odnosno obračunu poreza na način i u rokovima propisanim
Zakonom o porezu na dohodak.

Članak 28.

Prirez na porez na dohodak od samostalne djelatnosti, odnosno obrta
i slobodnih zanimanja i drugih djelatnosti, od poreza na dohodak od poljoprivrede
i šumarstva i poreza na dohodak od imovine i imovinskih prava, utvrđuje
se, obračunava i naplaćuje na način i u rokovima propisanim
Zakonom o porezu na dohodak i ovom Odlukom.

Članak 29.

Prirez na porez na dohodak utvrđuje se rješenjem prema prebivalištu
obveznika u slučajevima kada se rješenje donosi.

Članak 30.

Kada obveznik poreza i prireza na porez na dohodak, dospjeli porez i
prirez ne plati u propisanom roku, porez i prirez se prisilno naplaćuje
po odredbama o prisilnoj naplati poreza prema Zakonu o porezu na dohodak.
Kod više plaćenog predujma poreza i prireza na porez na dohodak,
primjenjuju se odredbe o povratu iz Zakona o porezu na dohodak.

Članak 31.

Kaznene i prekršajne odredbe, te odredbe o zastari i obnovi postupka
i žalbenom postupku propisane Zakonom o porezu na dohodak jednako se primjenjuju
i za porez i prirez na porez na dohodak propisan ovom Odlukom.

VIII. PRIJELAZNE I ZAVRŠNE ODREDBE

Članak 32.

Danom stupanja na snagu ove odluke prestaju važiti Odluka o neposrednim
porezima (Glasnik Grada Karlovca br. 1/91, 1/92, 5/92, 8/92) i Odluka o
komunalnim taksama (Glasnik Grada Karlovca br. 9/91 i 8/92).

Članak 33.

Ova odluka stupa na snagu danom objave u "Glasniku Grada Karlovca",
osim odredbi o prirezu na porez na dohodak, koji stupaju na snagu osmog
dana od objave u "Narodnim novinama".

Ova odluka objavit će se u "Narodnim novinama".

Klasa: 021-05/94-01/4

Karlovac, 18. veljača 1994.

Predsjednik Gradskog vijeća Grada Karlovca

**Dragutin Mikša, dipl. inž., v. r.**

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Odluka, NN 13/1994-258